CELEX: 32015R1978
Language: mt
Date: 2015-08-28 00:00:00
Title: Regolament ta' Delega tal-Kummissjoni (UE) 2015/1978 tat-28 ta' Awwissu 2015 li jemenda r-Regolament (UE) Nru 978/2012 tal-Parlament Ewropew u tal-Kunsill f'dak li għandu x'jaqsam mal-modalitajiet għall-applikazzjoni tal-Artikolu 8 elenkati fl-Anness VI ta' dak ir-Regolament

5.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 289/1
            
         REGOLAMENT TA' DELEGA TAL-KUMMISSJONI (UE) 2015/1978
   tat-28 ta' Awwissu 2015
   li jemenda r-Regolament (UE) Nru 978/2012 tal-Parlament Ewropew u tal-Kunsill f'dak li għandu x'jaqsam mal-modalitajiet għall-applikazzjoni tal-Artikolu 8 elenkati fl-Anness VI ta' dak ir-Regolament
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 978/2012 tal-Parlament Ewropew u tal-Kunsill tal-25 ta' Ottubru 2012 li japplika skema ta' preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (1), u b'mod partikolari l-Artikolu 8(6) tiegħu,
   Billi:
   
               (1)
            
            
               F'konformità mal-Artikolu 8(1) tar-Regolament (UE) Nru 978/2012, il-preferenzi tariffarji taħt l-arranġament ġenerali ta' skema ġeneralizzata ta' preferenzi tariffarji (“SPĠ”) għandhom jiġu sospiżi, fir-rigward ta' prodotti ta' sezzjoni tal-SPĠ li toriġina f'pajjiż benefiċjarju tal-SPĠ, meta l-valur medju tal-importazzjonijiet tal-Unjoni ta' dawn il-prodotti fuq tliet snin konsekuttivi minn dak il-pajjiż benefiċjarju tal-SPĠ jaqbeż il-limiti elenkati fl-Anness VI. Il-limiti għandhom ikunu kkalkulati bħala perċentwali tal-valur totali ta' importazzjonijiet tal-Unjoni tal-istess prodotti mill-pajjiżi benefiċjarji kollha tas-SĠP.
            
         
               (2)
            
            
               Meta l-lista ta' pajjiżi benefiċjarji tal-SĠP hija emendata, ir-Regolament (UE) Nru 978/2012 jagħti s-setgħa lill-Kummissjoni li tadotta atti delegati biex temenda l-Anness VI biex teżamina mill-ġdid il-modalitajiet elenkati f'dak l-Anness biex proporzjonatament iżżomm l-istess piż tat-taqsimiet ta' prodotti gradwati kif definiti fl-Artikolu 8(1).
            
         
               (3)
            
            
               B'seħħ mill-1 ta' Jannar 2015, ir-Regolament ta' Delega tal-Kummissjoni (UE) Nru 1421/2013 (2) neħħa liċ-Ċina, lill-Ekwador, lill-Maldivi u lit-Tajlandja mil-lista ta' pajjiżi benefiċjarji tal-SĠP elenkati fl-Anness II għar-Regolament (UE) Nru 978/2012. Minħabba s-sehem sostanzjali tal-importazzjonijiet SĠP irrappreżentat minn dawk il-pajjiżi, it-tneħħija tagħhom mil-lista ta' benefiċjarji teħtieġ l-emenda tal-modalitajiet elenkati fl-Anness VI tar-Regolament (UE) Nru 978/2012.
            
         
               (4)
            
            
               Bħala riżultat tal-emendi kollha fil-lista ta' pajjiżi fl-Anness II tar-Regolament (UE) Nru 978/2012 bejn id-dħul fis-seħħ ta' dan ir-Regolament u l-1 ta' Jannar 2015, l-importazzjonijiet totali lejn l-Unjoni mill-pajjiżi benefiċjarji tal-SĠP kollha meħuda bħala medja matul l-aħħar tliet snin konsekuttivi (2012-2014) se tonqos għal 30,71 %. It-Taqsimiet S-2a, S-3 u S-5 tal-Anness V huma l-valuri erratiċi fis-sens li għal dawk it-taqsimiet l-importazzjonijiet totali lejn l-Unjoni mill-pajjiżi benefiċjarji tal-SĠP kollha tonqos b'mod insinifikanti (inqas minn 10 %). Għaldaqstant, biex proporzjonatament iżżomm l-istess piż tat-taqsimiet ta' prodotti gradwati, iż-żewġ limiti elenkati fl-Anness VI għandhom jiżdiedu għal 47,2 % u 57,0 % rispettivament, ħlief għat-Taqsimiet S-2a, S-3 u S-5 tal-Anness V, li għaliha l-limitu minimu għandu jibqa' fil-livell attwali tiegħu.
            
         
               (5)
            
            
               Peress li r-Regolament ta' Delega tal-Kummissjoni (UE) Nru 1421/2013 neħħa liċ-Ċina, lill-Ekwador, lill-Maldivi u lit-Tajlandja mil-lista ta' pajjiżi benefiċjarji tal-SĠP b'effett mill-1 ta' Jannar 2015, għal raġunijiet ta' koerenza u ċertezza legali, dan ir-Regolament għandu japplika b'mod retroattiv mill-1 ta' Jannar 2015,
            
         ADOTTAT DAN IR-REGOLAMENT:
   Artikolu 1
   L-Anness VI tar-Regolament (UE) Nru 978/2012 huwa sostitwit b'dan li ġej:
   
      
         “ANNESS VI
         
            Il-modalitajiet għall-applikazzjoni tal-Artikolu 8
         
         
                  
                     1.
                  
                  
                     L-Artikolu 8 japplika meta s-sehem f'perċentwali msemmi fil-paragrafu 1 ta' dak l-Artikolu jkun jiżboq 57,0 %.
                  
               
                  
                     2.
                  
                  
                     L-Artikolu 8 għal kull waħda minn dawn it-taqsimiet tal-SĠP S-2a, S-3 u S-5 tal-Anness V, meta s-sehem f'perċentwali li ssir referenza għalih fil-paragrafu 1 ta' dak l-Artikolu jiżboq 17,5 %.
                  
               
                  
                     3.
                  
                  
                     L-Artikolu 8 japplika għal kull waħda mit-taqsimiet tal-SĠP S-11a u S-11b tal-Anness V, meta s-sehem perċentwali li ssir referenza għalih fil-paragrafu 1 ta' dak l-Artikolu jiżboq 47,2 %.”
                  
               
   
   Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea.
   Japplika mill-1 ta' Jannar 2015.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Awwissu 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 303, 31.10.2012, p. 1.
   
      (2)  Ir-Regolament ta' Delega tal-Kummissjoni (UE) Nru 1421/2013 tat-30 ta' Ottubru 2013 li jemenda l-Anness I, II u IV tar-Regolament (UE) Nru 978/2012 tal-Parlament Ewropew u tal-Kunsill li japplika skema ta' preferenzi tariffarji ġeneralizzati (ĠU L 355, 31.12.2013, p. 1).